ΕΚΘΕΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΣΤΟ ΣΥΜΒΟΥΛΙΟ

σχετικά με την εφαρμογή του κανονισμού (ΕΚ) αριθ. 814/2000 του Συμβουλίου περί δράσεων ενημέρωσης στον τομέα της Κοινής γεωργικής πολιτικής

I. Εισαγωγή

Η παρούσα έκθεση αφορά την εφαρμογή του κανονισμού (ΕΚ) αριθ. 814/2000 του Συμβουλίου κατά την περίοδο 2009-2010.

Τα μέτρα ενημέρωσης σχετικά με την ΚΓΠ που προβλέπονται στον κανονισμό (ΕΚ) αριθ. 814/2000 έχουν ως στόχο:

να εξηγήσουν την ΚΓΠ και να εφαρμόσουν και να αναπτύξουν την πολιτική αυτή, |

να προωθήσουν το ευρωπαϊκό γεωργικό πρότυπο και να ευνοήσουν την κατανόηση του, |

να ενημερώσουν τους γεωργούς και τους άλλους παράγοντες του αγροτικού κόσμου, |

να ευαισθητοποιήσουν την κοινή γνώμη στα κρίσιμα θέματα και στους στόχους της ΚΓΠ. |

- Οι δράσεις κατατάσσονται σε δύο μεγάλες κατηγορίες:

αυτές που υποβάλλονται από οργανώσεις τρίτων μερών για συγχρηματοδότηση από το ΕΓΤΕ (επιχορηγήσεις), |

αυτές που εκτελούνται με πρωτοβουλία της Επιτροπής και χρηματοδοτούνται σε ποσοστό 100% από το ΕΓΤΕ («άμεσες δράσεις»). |

- Αποφασίστηκε από το Συμβούλιο (άρθρο 8 του κανονισμού (ΕΚ) αριθ. 814/2000) ότι θα πρέπει να υποβάλλεται ανά διετία έκθεση στο Ευρωπαϊκό Κοινοβούλιο και στο Συμβούλιο σχετικά με την εφαρμογή του παρόντος κανονισμού. Η παρούσα έκθεση είναι η τέταρτη κατά σειρά. Η πρώτη έκθεση που αφορούσε την περίοδο2000-2002 υποβλήθηκε τον Μάιο του 2003[1]. Η δεύτερη έκθεση που αφορούσε την περίοδο 2003-2006 υποβλήθηκε τον Ιούνιο του 2007[2]. Η τρίτη έκθεση που αφορούσε την περίοδο 2007-2008 υποβλήθηκε τον Μάιο 2009[3].

Τα παραρτήματα που αναφέρονται στο κείμενο παρατίθενται στο συνοδευτικό έγγραφο εργασίας των υπηρεσιών της Επιτροπής.

II. Προϋπολογισμός

Ο προϋπολογισμός που διατέθηκε για μέτρα ενημέρωσης από τη γραμμή του προϋπολογισμού 05 08 06 αυξήθηκε από 7 εκατ. ευρώ το 2008 σε 8 εκατ. ευρώ το 2009 και σε 8 εκατ. ευρώ το 2010. Η κατανομή των δράσεων που πρέπει να αναληφθούν με πρωτοβουλία της Επιτροπής και εκείνων που πρέπει να συγχρηματοδοτηθούν (επιχορηγήσεις) έχει ως εξής:

2009: άμεσες δράσεις (4.750.000 ευρώ) (59%) – επιδοτήσεις (3.250.000 ευρώ) (41%)

2010: άμεσες δράσεις (4.750.000 ευρώ) (59%) – επιδοτήσεις (3.250.000 ευρώ) (41%)

Η εκτέλεση του προϋπολογισμού, με βάση τις πιστώσεις ανάληψης υποχρεώσεων, ανήλθε σε 95% για το 2009 και 88% για το 2010.

III. Κατανομή των χρηματοδοτούμενων δράσεων

Στο πλαίσιο της επικοινωνιακής πολιτικής της Ευρωπαϊκής Επιτροπής για τη βελτίωση της κατανόησης εκ μέρους των πολιτών της ΕΕ, η ΓΔ Γεωργίας και Αγροτικής Ανάπτυξης συνέχισε και εντατικοποίησε τις προσπάθειές της, κατά την περίοδο που αφορά η έκθεση, για τον σχεδιασμό και την εκτέλεση δράσεων με στόχο το ευρύ κοινό και τα σχετικά εμπλεκόμενα μέρη. Η ετήσια πρόσκληση υποβολής προτάσεων για συγχρηματοδοτούμενα μέτρα ενθάρρυνε ενημερωτικές δράσεις με το μεγαλύτερο δυνατό αντίκτυπο σε όρους επίτευξης της μεγαλύτερης δυνατής ακροαματικότητας [4]. Συνολικά, συνεχίστηκαν οι προσπάθειες για τον προσδιορισμό των αναγκών των ειδικών ομάδων στόχων, τον καλύτερο καθορισμό των κατάλληλων μηνυμάτων, των δράσεων ενημέρωσης και των στρατηγικών διάδοσης, καθώς και η αξιολόγηση και η ανάδραση ώστε να επιτευχθούν οι στόχοι του κανονισμού.

1. Επιχορηγήσεις (ενημερωτικές δράσεις με πρωτοβουλία οργανώσεων τρίτων μερών)

Ο κανονισμός προβλέπει δύο είδη μέτρων, τα ειδικά ενημερωτικά μέτρα και τα ετήσια προγράμματα εργασίας. Ως ειδικό ενημερωτικό μέτρο νοούνται περιορισμένης έκτασης και διάρκειας εκδηλώσεις, οι οποίες πραγματοποιούνται βάσει ενιαίου προϋπολογισμού. Το ετήσιο πρόγραμμα εργασίας αποτελείται από δύο μέχρι πέντε ειδικά ενημερωτικά μέτρα. Για το 2009 και το 2010, αποφασίστηκε (όπως και το 2008) να συγχρηματοδοτηθούν στην ετήσια πρόταση υποβολής προτάσεων μόνο ειδικά ενημερωτικά μέτρα, με στόχο την απλοποίηση του καθεστώτος επιδοτήσεων.

Το ανώτατο ποσοστό χρηματοδότησης των προαναφερόμενων μέτρων ανέρχεται στο 50% των επιλέξιμων δαπανών. Ωστόσο, το ποσοστό αυτό μπορεί να αυξηθεί μέχρι 75% σε εξαιρετικές περιπτώσεις, όπως προβλέπει ο εκτελεστικός κανονισμός, και καθορίζεται στην πρόσκληση υποβολής προτάσεων. Στην περίοδο που αφορά η έκθεση, μόνο 6 μέτρα (από σύνολο 72) έλαβαν ποσοστό μεγαλύτερο του 50%, 3 το 2009 και 3 το 2010. Τα μέτρα αυτά παρουσίαζαν εξαιρετικό ενδιαφέρον σύμφωνα με τα κριτήρια που καθορίζονται στην πρόσκληση υποβολής προτάσεων, στην οποία αναφέρεται ότι το έργο πρέπει να πραγματοποιηθεί σε ένα από τα 12 κράτη μέλη της ΕΕ, να είναι υψηλής τεχνικής ποιότητας και σχέσης κόστους-αποτελεσματικότητας, το σχέδιο διάδοσής του πρέπει να είναι αποτελεσματικό (όσον αφορά τη διασφάλιση της διάδοσης στο ευρύτερο δυνατό κοινό) και πρέπει να έχει βαθμολογηθεί τουλάχιστον 75/100 από την επιτροπή αξιολόγησης για τα κριτήρια ανάθεσης.

Στο πλαίσιο της πρόσκλησης υποβολής προτάσεων του 2009 συγχρηματοδοτήθηκαν 37 ειδικές δράσεις. Το 2010 συγχρηματοδοτήθηκαν 35 ειδικές δράσεις, με αποτέλεσμα το γενικό σύνολο των δράσεων να ανέρχεται σε 72 για τα δύο έτη. Χορηγήθηκαν επιχορηγήσεις για 41 ενημερωτικές εκστρατείες, 17 συνέδρια και σεμινάρια, 7 οπτικοακουστικές παραγωγές, 2 συμμετοχές σε εκθέσεις, 1 σχέδιο επίσκεψης μελέτης και 4 σχέδια στα σχολεία.

Το 2009/2010, η αύξηση του αριθμού των ενημερωτικών εκστρατειών αντικατόπτρισε την έμφαση που δόθηκε στις προσκλήσεις υποβολής προτάσεων για συγχρηματοδοτούμενες δράσεις με υψηλή προστιθέμενη αξία, που επιτρέπουν τον συνδυασμό ορισμένου αριθμού ενημερωτικών μέτρων για την επίτευξη του μεγαλύτερου δυνατού αντίκτυπου.

Οι κατηγορίες των δικαιούχων επιδοτήσεων ήταν οι ακόλουθες: επαγγελματικές γεωργικές οργανώσεις (13), μη κυβερνητικές οργανώσεις/ενώσεις (28), περιφερειακές και τοπικές αρχές (16) και άλλες (15).

[pic]Ενώσεις και ΜΚΟ που δραστηριοποιούνται στη γεωργία και στην αγροτική ανάπτυξη σε εθνικό επίπεδο (συχνά μέλη οργανώσεων σε επίπεδο ΕΕ) κυριαρχούν στους καταλόγους των δικαιούχων. Επιπλέον συμμετείχαν, μεταξύ άλλων, περιφερειακοί φορείς και οργανισμοί μαζικών μέσων ενημέρωσης καθώς και, σε μικρότερο όμως βαθμό απ’ ότι παλαιότερα, κοινωνικοεπαγγελματικές οργανώσεις σε επίπεδο ΕΕ. Για ορισμένες συγχρηματοδοτούμενες δράσεις, οι δικαιούχοι έκαναν χρήση της δυνατότητας συμμετοχής και άλλων οργανώσεων ως εταίρων στην εκτέλεση των έργων.

Ο ακόλουθος πίνακας περιλαμβάνει τον αριθμό των αιτήσεων που παρελήφθησαν και έγιναν δεκτές ανά κράτος μέλος.

Πίνακας Ι

[pic]Το παράρτημα 1 παρέχει επισκόπηση των επιχορηγήσεων που χορηγήθηκαν κατά τη διάρκεια της περιόδου που αφορά η έκθεση. Λεπτομερέστερες πληροφορίες για κάθε επιχορήγηση περιλαμβάνονται στην ακόλουθη ιστοσελίδα Europa: http://ec.europa.eu/agriculture/grants/capinfo/index_en.htm

Όπως και κατά το παρελθόν, οι προσκλήσεις υποβολής προτάσεων ενθάρρυναν τον καλύτερο προσδιορισμό του κοινού στο οποίο απευθύνονται και την καλύτερη διάδοση της πληροφορίας. Ζητήθηκε από τους αιτούντες να υποβάλουν σχέδιο για τα μέσα επικοινωνίας σχετικά με τα έργα που πρότειναν, με λεπτομέρειες για την εκτέλεση του έργου, τον τρόπο μετάδοσης του μηνύματος και τη μέτρηση της αποτελεσματικότητάς του. Είναι σημαντικό να τονιστεί ότι κατά την περίοδο που αφορά η έκθεση, όπως και στο παρελθόν, σημαντικός αριθμός συγχρηματοδοτούμενων δράσεων έγινε γνωστός σε ευρύτερο κοινό, πέραν των άμεσων συμμετεχόντων, χάρη στο πολλαπλασιαστικό αποτέλεσμα του ειδικευμένου τύπου και των μέσων ενημέρωσης, καθώς και στην αυξημένη χρήση του διαδικτύου ως εργαλείου διάδοσης.

Κατά την περίοδο που αφορά η έκθεση, όπως και στο παρελθόν, διατηρήθηκε το υψηλό επίπεδο ενδιαφέροντος από το νότιο τμήμα της ΕΕ. Θα πρέπει επίσης να τονιστεί ότι ο αριθμός των αιτήσεων επιχορήγησης από την ΕΕ12 συνέχισε να αυξάνεται το 2009/2010.

2. Ενημερωτικές δράσεις που αναλήφθηκαν με πρωτοβουλία της Επιτροπής

Το 2009-2010, όπως και κατά την προηγούμενη περίοδο, ένας σημαντικός αριθμός δράσεων χρηματοδοτήθηκε με πρωτοβουλία της Επιτροπής. Οι δράσεις αυτές υλοποιήθηκαν με εξωτερική τεχνική βοήθεια. Περίπου το 59% του προϋπολογισμού διατέθηκε για τα μέτρα αυτά κατά την περίοδο που αφορά η έκθεση.

Το παράρτημα II περιλαμβάνει όλες τις ενημερωτικές πρωτοβουλίες της Επιτροπής κατά την περίοδο 2009-2010 καθώς και το σχετικό κόστος.

Συνέδρια

Το 2009-2010, συνεχίστηκε η στενή συνεργασία με τα κράτη μέλη, το Ευρωπαϊκό Κοινοβούλιο και άλλες υπηρεσίες της Επιτροπής, καθώς και με την κοινωνία των πολιτών, όσον αφορά τη διοργάνωση συνεδρίων.

Τα συνέδρια συνέχισαν να αποτελούν φόρουμ ευρύτατων διαβουλεύσεων και διαλόγου σε θέματα πολιτικής της ΕΕ. Για παράδειγμα, τον Ιούνιο 2009, διοργανώθηκε σημαντικό συνέδριο για τη διεύρυνση στην Κροατία. Τον Μάρτιο 2010, το συνέδριο με θέμα «Ποιο είναι το μέλλον για το γάλα» συγκέντρωσε στις Βρυξέλλες όλα τα εμπλεκόμενα μέρη (συμπεριλαμβανομένων των γεωργών, των παραγωγών, των μεταποιητών, των διανομέων και των ακαδημαϊκών εμπειρογνωμόνων) και συνέβαλε σημαντικά στις υπό εξέλιξη συζητήσεις για τον γαλακτοκομικό τομέα σε επίπεδο ΕΕ. Τον Απρίλιο 2010, δημοσιογράφοι από όλο τον κόσμο έλαβαν πρόσκληση μέσω της Διεθνούς Ομοσπονδίας Δημοσιογράφων (IFAJ) για συνέδριο/συζήτηση στις Βρυξέλλες σχετικά με τη μελλοντική κατεύθυνση της ΚΓΠ. Αυτό συνέβαλε στην ευαισθητοποίηση σχετικά με τα θέματα πολιτικής τόσο στην ΕΕ όσο και στις τρίτες χώρες.

Το συνέδριο με θέμα «Η ΚΓΠ μετά το 2013» τον Ιούλιο 2010 αποτέλεσε σημαντικό βήμα στη συζήτηση για το μέλλον της ΚΓΠ.

Η χρήση της τεχνολογίας μετάδοσης εικόνας μέσω διαδικτύου εξασφάλισε την ευρεία διάδοση των πρακτικών του συνεδρίου.

Συμμετοχή σε εκθέσεις με περίπτερα

Όσον αφορά την οργάνωση εκθέσεων το 2009-2010, δόθηκε και πάλι έμφαση στα οφέλη της γεωργίας και της αγροτικής ανάπτυξης για την κοινωνία στο σύνολό της. Προβλήθηκαν παραδείγματα βέλτιστων πρακτικών της πολιτικής της ΕΕ στις αγροτικές περιοχές, της προστασίας της αγροτικής κληρονομιάς, της πολιτικής ποιότητας και της αντιμετώπισης των νέων προκλήσεων, όπως η κλιματική αλλαγή. Οι εκθέσεις συνέχισαν επίσης να αποτελούν φόρουμ διαλόγου για τη γεωργική πολιτική με τους γεωργούς, άλλα εμπλεκόμενα μέρη και το ευρύ κοινό. Όπως και στο παρελθόν, σχεδιάστηκαν ειδικές εκδηλώσεις για μαθητές, περιλαμβανομένου του θέματος της προώθησης της καλύτερης διατροφής και σε σχέση με τα προγράμματα δωρεάν διανομής γάλακτος, φρούτων και λαχανικών στα σχολεία.

Δημοσιεύσεις

Οι δημοσιεύσεις συνέχισαν να αντανακλούν το νομοθετικό πρόγραμμα καθώς και τις τελευταίες έρευνες του Ευρωβαρομέτρου όσον αφορά τις ανάγκες επικοινωνίας. Στα φυλλάδια τονίστηκε η σημασία στο πλαίσιο της ΚΓΠ θεμάτων όπως η αειφορία, τα βιοκαύσιμα και η πολιτική ποιότητας και συνεχίστηκε η περαιτέρω ανάπτυξη των δημοσιεύσεων για το ευρύ κοινό. Το 2009 και 2010, η ΓΔ Γεωργίας και Αγροτικής Ανάπτυξης συμμετείχε επίσης στην πρωτοβουλία για το Βιβλίο των Νέων της Ευρώπης των υπηρεσιών της Επιτροπής, που είχε ως στόχο την ευαισθητοποίηση των μαθητών 15-18 ετών στα θέματα της ΕΕ, συμπεριλαμβανομένης της γεωργίας. Κατά την περίοδο που αφορά η έκθεση, συνεχίστηκε να δίδεται ιδιαίτερη έμφαση στην περαιτέρω ανάπτυξη των δημοσιεύσεων σε ηλεκτρονική μορφή. Αυξήθηκε επίσης η χρήση των δικτύου κέντρων αναμετάδοσης πληροφοριών της Ευρωπαϊκής Επιτροπής για τη διανομή δημοσιεύσεων που απευθύνονται στο ευρύ κοινό.

Διεύθυνση στο Διαδίκτυο

Η ιστοσελίδα «Γεωργία και Αγροτική Ανάπτυξη» συνέχισε να αναπτύσσεται κατά τη διάρκεια της περιόδου που αφορά η έκθεση, ιδίως ως σημαντική πηγή ειδικών πληροφοριών σχετικά με την ΚΓΠ και την αγροτική ανάπτυξη. Έπαιξε επίσης σημαντικό ρόλο στη διαδικασία διαβούλευσης με τα εμπλεκόμενα μέρη και το ευρύ κοινό όσον αφορά τη μελλοντική κατεύθυνση της γεωργικής πολιτικής. Πραγματοποιήθηκαν δύο ηλεκτρονικές διαβουλεύσεις (μια δημόσια διαβούλευση για την ΚΓΠ μετά το 2013 και μια πιο εξειδικευμένη για την εκτίμηση των επιπτώσεων των επιλογών που αναφέρονται στην ανακοίνωση με τίτλο «Η ΚΓΠ με χρονικό ορίζοντα το 2020»: η αντιμετώπιση των μελλοντικών προκλήσεων όσον αφορά τη διατροφή, τους φυσικούς πόρους και το έδαφος»). Οι απόψεις που εκφράστηκαν λήφθηκαν υπόψη στις υπό εξέλιξη συζητήσεις σχετικά με την προετοιμασία των νομοθετικών προτάσεων για το μέλλον της πολιτικής για τη γεωργία και την αγροτική ανάπτυξη στην ΕΕ.

Το 2009 και 2010, δημιουργήθηκαν ειδικές ιστοσελίδες για τις βασικές πολιτικές πρωτοβουλίες της ΓΔ AGRI, όπως η προετοιμασία της ΚΓΠ μετά το 2013, η βελτίωση της πολιτικής ποιότητας της ΕΕ για τα γεωργικά προϊόντα και η δέσμη προτάσεων για το γάλα.

Ο αριθμός των συνδρομητών στα ενημερωτικά δελτία και σημειώματα της «Monitoring Agri-trade Policy (MAP)» (Παρακολούθηση της εμπορικής πολιτικής στον τομέα της γεωργίας) αυξήθηκε σε 4900, στις επικαιροποιήσεις της «Agricultural commodity and food prices» (Τιμές των βασικών γεωργικών προϊόντων και των τροφίμων) υπολογίζονται τώρα 1000 συνδρομητές και στα νέα σημειώματα «Agricultural Policy Perspectives» ( Προοπτικές της γεωργικής πολιτικής) υπολογίζονται περίπου 900 συνδρομητές.

Η μετάβαση σε μια εντελώς νέα έκδοση της ιστοσελίδας (νέος σχεδιασμός, χρήση της τεχνολογίας διαχείρισης του περιεχομένου web και επικαιροποιημένο περιεχόμενο) έχει ήδη αρχίσει.

Δημοσκοπήσεις

Το 2009, η ΓΔ Γεωργίας συνέχισε να χρησιμοποιεί την έρευνα του Ευρωβαρομέτρου για τη διενέργεια ποσοτικών δημοσκοπήσεων στους πολίτες της ΕΕ όσον αφορά τη γεωργία, την ΚΓΠ και την αγροτική ανάπτυξη. Επιπλέον, το 2010, πραγματοποιήθηκε επιπλέον ποιοτική μελέτη σχετικά με τις συμπεριφορές και το επίπεδο γνώσεων του ευρύτερου κοινού όσον αφορά τη γεωργία και την ΚΓΠ. Η μελέτη αυτή αφορούσε επίσης τον γεωργικό πληθυσμό.

Επισκέψεις

Κατά την περίοδο που αφορά η έκθεση, η Γενική Διεύθυνση Γεωργίας και Αγροτικής Ανάπτυξης συνέχισε να δέχεται ομάδες επισκεπτών, μεταξύ των οποίων περιλαμβάνονταν κυρίως γεωργοί, εκπρόσωποι των γεωργών, μαθητές, περιφερειακές και τοπικές αρχές και ακαδημαϊκοί. Στόχος των επισκέψεων ήταν να αποσαφηνιστεί και να βελτιωθεί η κατανόηση της κοινής γεωργικής πολιτικής από τους πολίτες, συμπεριλαμβανομένης της αγροτικής ανάπτυξης. Η πρωτοβουλία για τον διάλογο με τα πανεπιστήμια στα κράτη μέλη συνεχίστηκε.

Οπτικοακουστικός τομέας

Κατά την περίοδο που αφορά η έκθεση, οι δράσεις στον οπτικοακουστικό τομέα και στα μέσα μαζικής ενημέρωσης αναπτύχθηκαν με στόχο την προσέγγιση του ευρύτερου κοινού. Σε αυτές περιλαμβάνεται η προβολή, επί τρεις συνεχόμενες εβδομάδες τον χειμώνα του 2009 και του 2010, ταινίας μικρού μήκους 40' (βιντεοκλίπ) για τη γεωργία με τίτλο « Πώς θα είναι το μέλλον;» στους κινηματογράφους της ΕΕ27. Στόχος ήταν να τονισθεί η σημασία της γεωργίας για την κοινωνία συνολικά. Εκτιμάται ότι πουλήθηκαν πάνω από 30 εκατ. εισιτήρια στους κινηματογράφους της ΕΕ 27 κατά τις δύο περιόδους προβολής.

IV. Εκστρατείες ενημέρωσης σε θέματα μείζονος σημασίας

Έχει ήδη γίνει αναφορά στη ευρεία δημόσια συζήτηση για το μέλλον της γεωργικής πολιτικής της ΕΕ τον Απρίλιο-Ιούνιο 2010. Στόχος ήταν η επίτευξη της μεγαλύτερης δυνατής συμμετοχής στη διαδικασία προβληματισμού για την ΚΓΠ σε αρχικό στάδιο της συζήτησης. Δόθηκε η δυνατότητα για ανοιχτό διάλογο στον οποίο η ΚΓΠ αποτέλεσε αντικείμενο συζητήσεων από το ευρύ κοινό, τα εμπλεκόμενα μέρη, τις ομάδες προβληματισμού και τους ακαδημαϊκούς φορείς. Το φόρουμ αυτό προσέλκυσε περίπου 5,600 συμμετοχές από ολόκληρη την ΕΕ.

Ακολούθως, ο Επίτροπος αρμόδιος σε θέματα γεωργίας και αγροτικής ανάπτυξης διοργάνωσε συνέδριο για τη δημόσια αυτή συζήτηση, στις Βρυξέλλες, στις 19/20 Ιούλιου. Το συνέδριο αυτό αποτέλεσε σημαντικό βήμα στη διαδικασία προετοιμασίας της ανακοίνωσης της Επιτροπής του Νοεμβρίου 2010 με τίτλο «Η ΚΓΠ με χρονικό ορίζοντα το 2020»: η αντιμετώπιση των μελλοντικών προκλήσεων όσον αφορά τη διατροφή, τους φυσικούς πόρους και το έδαφος[5]» Παράλληλα, η ΓΔ Γεωργίας και Αγροτικής Ανάπτυξης διοργάνωσε εκδήλωση για το ευρύ κοινό στις Βρυξέλλες, στην Place St Catherine, στην οποία τα κράτη μέλη παρουσίασαν τρόφιμα και ποτά από ολόκληρη την ΕΕ, προβάλλοντας τον πλούτο και την ποικιλία της ευρωπαϊκής γεωργικής παραγωγής. Η ευκαιρία αυτή χρησιμοποιήθηκε επίσης για την αναγγελία και την απονομή του βραβείου για το νέο λογότυπο βιολογικής γεωργίας.

Το Ευρωπαϊκό Κοινοβούλιο, η Ευρωπαϊκή Οικονομική και Κοινωνική Επιτροπή και η Επιτροπή Περιφερειών συνέβαλαν στο δημόσιο διάλογο, γνωμοδοτώντας με δική τους πρωτοβουλία.

Στη συνέχεια, η έκδοση της ανακοίνωσης από την Επιτροπή συνοδεύτηκε από εκτεταμένες ενημερωτικές δράσεις στην ΕΕ 27 που διοργανώθηκαν από τη ΓΔ Γεωργίας και Αγροτικής Ανάπτυξης. Στις δράσεις αυτές περιλαμβάνονταν παρουσιάσεις στα εμπλεκόμενα μέρη σε όλα τα κράτη μέλη. Οι συναντήσεις αυτές συγκέντρωσαν πάνω από 1300 εμπλεκόμενα μέρη τα οποία εκπροσωπούν ευρύ φάσμα κοινωνικοεπαγγελματικών οργανώσεων, των ΜΚΟ, των περιφερειακών και εθνικών αρχών και οργάνων. Η δράση αυτή συνοδεύτηκε από ενημερωτικό και έντυπο υλικό σε όλες τις γλώσσες της ΕΕ, καθώς και από ηλεκτρονικό υλικό συμπεριλαμβανομένης της παραγωγής και διάδοσης οπτικοακουστικού υλικού. Εκτιμάται ότι τη δράση αυτή παρακολούθησαν περίπου 40 εκατ. τηλεθεατές σε ολόκληρη την ΕΕ με σημαντικό αντίκτυπο και στα έντυπα μέσα μαζικής ενημέρωσης. Όπως και σε προηγούμενες πρωτοβουλίες της ΓΔ AGRI για βασικά θέματα πολιτικής, επρόκειτο για μείζονος σημασίας δράση σε θέματα επικοινωνίας σε τοπικό επίπεδο με όλα τα εμπλεκόμενα μέρη, συμπεριλαμβανομένου, εξ ορισμού, του ευρύτερου κοινού.

Κατά την περίοδο που αφορά η έκθεση, υλοποιήθηκαν επιπλέον δύο εκστρατείες ενημέρωσης με τίτλο «Πιες το γάλα σου» και «Η Τρελοπαρέα της Γεύσης», στο πλαίσιο των δραστηριοτήτων ευαισθητοποίησης που συνδέονται με το πρόγραμμα δωρεάν διανομής γάλακτος στα σχολεία και το πρόγραμμα δωρεάν διανομής φρούτων και λαχανικών στα σχολεία, ως μέρος των προσπαθειών της Επιτροπής να βελτιωθεί η υγεία και η διατροφή, όπως καθορίζεται στη Λευκή Βίβλο για μια «Ευρωπαϊκή στρατηγική για θέματα υγείας που έχουν σχέση με τη διατροφή, το υπερβολικό βάρος και την παχυσαρκία»[6].

V. Τα ποσοστά των δαπανών (αναλήψεις υποχρεώσεων και πληρωμές) όσον αφορά τις επιχορηγησεισ με πρωτοβουλία τρίτων και τις ενημερωτικές δράσεις με πρωτοβουλία της Επιτροπής

2008 | 2009 | 2010 |

Επιχορηγήσεις | Άμεσες δράσεις | Επιχορηγήσεις | Άμεσες δράσεις | Επιχορηγήσεις | Άμεσες δράσεις |

Προβλεπόμενος προϋπολογισμός | 3.000.000 | 4.000.000 | 3.250.000 | 4.750.000 | 3.250.000 | 4.750.000 |

Αναλήψεις υποχρεώσεων Ευρώ | 2.532.768 | 3.860.889 | 2.833.990 | 4.745.654 | 2.740.497 | 4.280.963 |

% κατανάλωσης | 84% | 97 % | 87% | 99,9% | 84% | 90% |

Πληρωμές | 1.499.066 | 3.069.402 | 1.848.458 | 4.320.404 | (*) | (*) |

(ευρώ)(**) |

(*) Τα στοιχεία δεν είναι ακόμη διαθέσιμα – οι περισσότερες από τις δράσεις συνεχίζονται.

(**) Οι πληρωμές που αναφέρονται στον πίνακα δεν αφορούν την εκτέλεση του έτους N, αλλά τις πληρωμές που πραγματοποιήθηκαν σε σχέση με τις αναλήψεις υποχρεώσεων του έτους N. Στις πληρωμές αυτές περιλαμβάνονται οι πληρωμές που πραγματοποιήθηκαν το έτος N το έτος N+1.

Πρέπει να σημειωθεί ότι οι πληρωμές είναι πάντοτε μικρότερες από τα ποσά που είχαν αναληφθεί αρχικά. Στην περίπτωση των επιχορηγήσεων, αυτό εξηγείται από το γεγονός ότι, πρώτον, σε πολλές περιπτώσεις, το τελικό κόστος των δράσεων είναι χαμηλότερο από αυτό που είχε προβλέψει αρχικά ο δικαιούχος και, δεύτερον, από το ότι δεν μπορούν να θεωρηθούν επιλέξιμες όλες οι δαπάνες που δηλώνουν οι δικαιούχοι. Στην περίπτωση ανάληψης δράσεων με πρωτοβουλία της Επιτροπής, οι διαφορές είναι μικρότερες λόγω των αναλήψεων υποχρεώσεων που λαμβάνονται υπόψη σε όλες τις δυνατές προβλέψιμες δαπάνες οι οποίες ορισμένες φορές είναι τελικά χαμηλότερες από τις αρχικά προβλεπόμενες.

VI ΣΥΜΠΕΡΑΣΜΑ

Κατά την περίοδο 2009-2010, συνεχίστηκαν οι προσπάθειες μεγαλύτερης ευαισθητοποίησης του ευρύτερου κοινού σχετικά με την ΚΓΠ, καθώς και για τη διατήρηση και την αύξηση της στήριξης από τα εμπλεκόμενα μέρη στη γεωργία και στις αγροτικές περιοχές. Δόθηκε ιδιαίτερη έμφαση στη συμμετοχή του ευρύτερου κοινού σε συζήτηση για το μέλλον της γεωργικής πολιτικής της ΕΕ μετά το 2013 και στην ενθάρρυνση της ανταλλαγής απόψεων με τα εμπλεκόμενα μέρη.

Εντατικοποιήθηκαν οι πρωτοβουλίες με στόχο το ευρύτερο κοινό και τους νέους μέσω του διαδικτύου και των οπτικοακουστικών μέσων. Συνεχίστηκαν οι προσπάθειες για να εξασφαλιστεί ο μεγαλύτερος δυνατός αντίκτυπος των ενημερωτικών μέτρων τόσο για τις συγχρηματοδοτούμενες δράσεις όσο και για τις δράσεις που αναλαμβάνονται με πρωτοβουλία της Επιτροπής. Συνολικά, αυτό συνέβαλε στην ευαισθητοποίηση του κοινού σχετικά με τα θέματα και τους στόχους της ΚΓΠ και στην παροχή πληροφοριών για τους γεωργούς και για όσους ζουν στις αγροτικές περιοχές σύμφωνα με τους στόχους του κανονισμού 814/2000.

Κατά τη διάρκεια του 2010, η ΓΔ Γεωργίας και Αγροτικής Ανάπτυξης πραγματοποίησε λεπτομερή ανάλυση των επικοινωνιακών δραστηριοτήτων της κατά τα τελευταία έτη. Συνεπώς, η επικοινωνιακή στρατηγική της επανεξετάστηκε και επικαιροποιήθηκε για την αντιμετώπιση των επικοινωνιακών προκλήσεων και των πολιτικών προτεραιοτήτων της περιόδου 2010-2015. Θα εξακολουθήσει να δίδεται έμφαση στο μέλλον της ΚΓΠ και στόχος είναι η περαιτέρω βελτίωση της αποτελεσματικότητας των επικοινωνιακών δράσεών μας και η συνέργεια με τους κυβερνητικούς και μη κυβερνητικούς εταίρους, λαμβάνοντας παράλληλα υπόψη τις τεχνολογικές αλλαγές και την εμφάνιση νέων μέσων μαζικής επικοινωνίας.

[1] Έκθεση της Επιτροπής προς το Ευρωπαϊκό Κοινοβούλιο και το Συμβούλιο σχετικά με την εφαρμογή του κανονισμού (ΕΚ) αριθ. 814/2000 του Συμβουλίου που αφορά τα μέτρα ενημέρωσης σχετικά με την Κοινή Γεωργική Πολιτική (COM(2003) 235 τελικό της 8.5.2003).

[2] Έκθεση της Επιτροπής προς το Ευρωπαϊκό Κοινοβούλιο και το Συμβούλιο σχετικά με την εφαρμογή του κανονισμού (ΕΚ) αριθ. 814/2000 του Συμβουλίου που αφορά τα μέτρα ενημέρωσης σχετικά με την Κοινή Γεωργική Πολιτική (COM(2007) 324 τελικό της 13.6.2007).

[3] Έκθεση της Επιτροπής προς το Ευρωπαϊκό Κοινοβούλιο και το Συμβούλιο σχετικά με την εφαρμογή του κανονισμού (ΕΚ) αριθ. 814/2000 του Συμβουλίου που αφορά τα μέτρα ενημέρωσης σχετικά με την Κοινή Γεωργική Πολιτική (COM(2009) 237 τελικό της 20.5.2009).

[4] ΕΕ C 248 της 30.9.2008, σ. 8· ΕΕ C 215 της 9.9.2009, σ.3

[5] Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών: Η ΚΓΠ με χρονικό ορίζοντα το 2020: η αντιμετώπιση των μελλοντικών προκλήσεων όσον αφορά τη διατροφή, τους φυσικούς πόρους και το έδαφος. COM(2010) 672 τελικό της 18ης Νοεμβρίου 2010

[6] COM(2007) 279 τελικό της 30.5.2007.